Transport  Kasutame siin ringiliikumiseks midagi, millele Eestis pärast juhilubade saamist eriti tähelepanu ei pööranud - nimelt ühistransporti. Äärelinnade suhteliselt hea rongi- ja bussiühendus kesklinnaga on selle meie, kui paadunud autoinimeste jaoks, isegi suhteliselt talutavaks muutnud. Piletid on aga Eestiga võrreldes pisut kallimad. Siin on süsteem üles ehitatud nii, et linn ja äärelinnad on ära  jagatud tsoonideks ning põhimõtteliselt mida kaugemale linnast välja e. mida kaugemasse tsooni sõidad seda rohkem tuleb ka kukrut kergendada. Ühe tsooni pilet maksab umbes 16 krooni, kahe tsooni oma 24 krooni ja nii edasi tsoone on vist kokku 7. Üks pilet kehtib 2 tundi ja selle aja jooksul saad oma ostetud tsoonides piiramatult ringi vurada. Meie oleme kõik oma sõidud siiamaani kahe tsooni piires sõidetud saanud, ehkki transpordi peale on kulunud rohkem raha kui meile meeldiks. Veel üks huvitav tõsiasi  Perthi kohta on see, et tegemist on sõna otseses mõttes väga lameda linnaga. Enne kui hakkad mõtlema, et teeme oma uut kodulinna maha siis lase me seletame: kuigi siin on elanikke ligi neli korda rohkem kui Tallinnas, on siin kõrgeid kortermaju oluliselt vähem ja suurem osa on alles viimasel ajal ehitatud. Seega on linn Eesti mõistes lausa hiiglaslikule maalapile laiali tõmmatud ja vahemaad on ühest linna otsast teise ikka päris korralikud. Võttes arvesse eelmises lauses välja kuulutatu ja tõsiasja, et kütus  maksab siin umbes 11-12 krooni siis ei tule ilmselt sulle terane lugeja üllatusena, et enamus kohalikke vurab ringi päris oma automobiilidega. Mis meile päris sobib kuna rongis, bussis või mujal ühistranspordis istekoha leidmisega enamasti vaeva näha ei tule.